FI Euroopan unionin virallinen lehti CE 88/268

(2004/C 88 E/0273)

KIRJALLINEN KYSYMYS E-1008/04

esittäjä(t): Albert Maat (PPE-DE) ja Neil Parish (PPE-DE) komissiolle

(1. huhtikuuta 2004)

Aihe: Maailman eläintautijärjestön konferenssi rokotuksista eläintauteja vastaan

Maailman eläintautijärjestö järjestää 13.—16. huhtikuuta 2004 Buenos Airesissa kansainvälisen konferenssin rokotuksista eläintauteja vastaan.

1. Aikooko komissio perustaa kannanottonsa tässä konferenssissa Euroopan parlamentin väliaikaisen suu- ja sorkkatautivaliokunnan mietintöön ja päätöslauselmaan? Jos ei aio, mitä se esittää kannanotossaan?

2. Onko komissio valmis soveltamaan Maailman eläintautijärjestössä EU:n jäsenvaltioiden kanssa politiikkaa, jonka mukaan suojaavan hätärokotuksen (rokotetut eläimet pidetään hengissä) käyttöä ei eroteta ehkäisevästä hätärokotuksesta tai ennaltaehkäisevästä teurastuksesta?

David Byrnen komission puolesta antama vastaus

(30. huhtikuuta 2004)

Komissio voi ilmoittaa arvoisalle parlamentin jäsenelle, että se osallistuu tarttuvien eläintautien torjuntaa rokotuksen avulla käsittelevään kansainväliseen konferenssiin Buenos Airesissa 13.—16. huhtikuuta 2004 ja myös esittää siellä näkemyksiään.

Konferenssin järjestelykomitean pyynnöstä komission edustaja esittelee asiakirjan, jonka aiheena on antigeenien ja rokotepankkien käyttö hätärokotuksissa Euroopan yhteisössä. Komission edustaja on lisäksi kutsuttu puhejohtajaksi ryhmään, joka käsittelee antigeenejä ja rokotepankkeja turvatoimenpiteenä tautien leviämisen estämiseksi.

Esitettävässä asiakirjassa keskitytään hätärokotuksen liittämiseen osaksi toimenpidekokonaisuutta, joka on määrä toteuttaa suu- ja sorkkataudin taudinpurkauksen yhteydessä. Siinä käsitellään varo suunnitelmien tarpeellisuutta ja selvitetään tässä yhteydessä yhteisön antigeenipankkia. Yksi päätelmistä on tietoisuuden lisääminen rokotuksia tekevissä maissa siitä, että erittäin puhtaat rokotteet ja riittävän herkät ja spesifiset testit ei-rakenteellisten proteiinien vasta-aineiden havaitsemiseksi ovat olennainen ennakkoedellytys, jotta voitaisiin osoittaa todeksi väite viruksen esiintymättömyydestä rokotuksen käytön jälkeen. Tätä varten toteutettavassa valvonnassa olisi vähintäänkin saavutettava maailman eläintautijärjestön (OIE) vaatimukset ja niihin olisi sisällytettävä viruksen kanssa kosketuksiin joutuneen karjan perusteellinen seuranta sekä sitä koskevat tiukat toimet.

Komission osallistuminen perustuu yhteisön toimenpiteistä suu- ja sorkkataudin torjumiseksi 29. syyskuuta 2003 annettuun direktiiviin 2003/85/EY (1), jossa kuvastuvat vuoden 2001 taudinpurkauksesta saadut opetukset, parlamentin 13. joulukuuta 2002 antama päätöslauselma sekä maaeläinten terveyttä koskevassa OIE:n säännöstössä annetut ehdot taudista ja tartunnasta vapaan aseman palauttamiseksi.

Mitä tulee erotteluun yhtäältä suojaavan hätärokotuksen, jossa eläimet jäävät henkiin, ja toisaalta ehkäisevän rokotuksen sekä lopettamisen välillä, komissio haluaa toistaa kantansa, jonka mukaan viimeksi mainittu on osa taudinhävittämismenettelyä, jota sovelletaan tartunnan saaneeseen tai saastuneeseen karjaan. Jos eri strategiat kuitenkin liittyvät suojaavan rokottamisen asteittaiseen päättämiseen, eli taudista ja tartunnasta vapaan aseman palauttamiseen kolme kuukautta sen jälkeen, kun rokotetut eläimet on teurastettu ihmisravinnoksi (eikä siis kuuden kuukauden kuluttua, kun rokotetut eläimet jäävät henkiin), komissio kiinnittää huomiota edellä mainitun direktiivin 62 artiklaan, jossa säädetään rokotuksen jälkeisen valvonnan tuloksen perusteella tehtävästä poikkeuksesta odotusaikaan.

Komissio pysyy kannassaan, jonka mukaan kansainvälisesti hyväksyttyjen vaatimusten taudista ja tartunnasta vapaan aseman palauttamiseksi hätärokotuksiin turvautumisen jälkeen on tarjottava korkeatasoinen suoja. Kun otetaan huomioon kyseisen viruksen biologiset ominaisuudet ja taudin epidemiologia, taudista ja tartunnasta vapaan aseman palauttamisen nopeuttaminen voi merkittävästi lisätä riskiä saada suu- ja sorkkatautivirus eläintuotteiden kautta. Suu- ja sorkkatautia käsittelevän parlamentin tilapäisen komitean suositusten mukaisesti komissio on sitoutunut minimoimaan tällaiset riskit ja samalla kunnioittamaan niitä sitoumuksia, joita yhteisöllä on kansainvälisten kauppasopimusten puitteissa.

(1) EUVL L 306, 22.11.2003.